KIRJALLINEN KYSYMYS E-1465/02 esittäjä(t): Elizabeth Lynne (ELDR) komissiolle. Lentokoneharrastajien oikeudenkäynti Kreikassa.



Virallinen lehti nro 092 E , 17/04/2003 s. 0057 - 0058



KIRJALLINEN KYSYMYS E-1465/02 esittäjä(t): Elizabeth Lynne (ELDR) komissiolle (27. toukokuuta 2002) Aihe: Lentokoneharrastajien oikeudenkäynti Kreikassa Kaksitoista Yhdistyneen kuningaskunnan kansalaista ja kaksi Alankomaiden kansalaista pidätettiin 8. marraskuuta 2001 Kreikassa, koska heidän väitettiin ottaneen valokuvia eräässä sotilastukikohdassa lentonäytöksen päätteeksi. Heitä pidettiin vangittuina Kalamatassa ilman syytteitä tai oikeudenkäyntiä lähes kuuden viikon ajan. Heidät vapautettiin lopulta takuita vastaan, ja he joutuivat oikeuteen syytettyinä vakoilusta. Jotkut heistä saivat kolmen vuoden vankeustuomion ja toiset yhden vuoden ehdollisen rangaistuksen. Kyseisessä oikeudenkäynnissä havaittiin lukuisia epäkohtia. Syytteet perustuivat turvallisuuspalvelun esittämään nimettömään asiakirjaan, jota tuki oikeudessa nuorempi kreikkalainen ilmavoimien upseeri. Hän ei kuitenkaan suostunut vastaamaan mihinkään puolustusasianajajan ristikuulustelussa esittämiin keskeisiin kysymyksiin sillä perusteella, että hän ei tiennyt asiasta mitään tai että kyseiset asiat liittyivät Kreikan kansalliseen turvallisuuteen. Lisäksi kaikki kolmen asiantuntijan hankkima suullinen ja kirjallinen todistusaineisto hylättiin kyseisen nimettömän asiakirjan vuoksi. Voisiko komissio selvittää, rikottiinko edellä mainitussa tapauksessa tasapuolisen oikeudenkäynnin periaatetta? Riittävätkö menettelyllisiä takeita rikosoikeudenkäynneissä koskevat asiakirjat, jotka komissio aikoo laatia, varmistamaan, etteivät edellä mainitun kaltaiset tapaukset enää toistu? Voisiko komissio laatia aikataulun sekä luettelon asiakirjoista, jotka se aikoo laatia? Voiko komissio taata, että ehdotetuilla suosituksilla pystytään varmistamaan, ettei vastaavanlaisia perusteettomia tuomioita enää anneta? António Vitorinon komission puolesta antama vastaus (9. heinäkuuta 2002) Komissiolla ei ole valtuuksia selvittää, rikotaanko jossain jäsenvaltiossa oikeudenmukaisen oikeudenkäynnin periaatetta, tällaiselle toiminnalle ei ole oikeusperustaa eikä menetelmää. Euroopan ihmisoikeusyleissopimuksessa asetetaan oikeudenmukaisen oikeudenkäynnin vaatimukset. Vaatimukset esitetään 5 artiklassa (oikeus vapauteen ja turvallisuuteen) ja 6 artiklassa (oikeus oikeudenmukaiseen oikeudenkäyntiin), ja näitä säännöksiä tulkitaan Euroopan ihmisoikeustuomioistuimen oikeuskäytännössä. Jos oikeutta oikeudenmukaisenen oikeudenkäyntiin ei ole kunnioitettu oikeudenkäynnissä, asiasta voi tehdä kantelun ihmisoikeustuomioistuimeen sen jälkeen, kun kansalliset muutoksenhakukeinot on käytetty. Näin ollen kyseisten turistien on ensiksi haettava muutosta tuomioihinsa Kreikan muutoksenhakutuomioistuimelta. Jos muutoksenhaku on tuloksetonta, asian voi viedä Euroopan ihmisoikeustuomioistuimeen. Tarkoituksena on laatia vihreä kirja, joka koskee rikoksista epäiltyjen ja syytettyjen etujen turvaamista Euroopan unionin alueella käytävissä rikosoikeudenkäynneissä ja joka kattaa 6 artiklan kaikki kohdat, lukuun ottamatta 6 artiklan 2 kohdan d alakohtaa, joka liittyy erityisesti todistajien kuulemiseen. Tavoitteena on suorittaa todistusaineistoa koskeva tutkimus (joka sisältää todistajien lausuntoja) luultavasti vuoden 2003 aikana. Yksittäisten oikeudenkäyntien sujuminen on jäsenvaltioiden omalla vastuulla, eikä komissio pysty varmistamaan, ettei vastaavankaltaisia tapauksia enää esiinny. Komissio tutkii vastaukset, joita se on saanut Internet-sivuillaan(1) helmikuussa 2002 julkaisemaansa kuulemisasiakirjaan, ja laatii vastauksista raportin. Komissio järjestää asiantuntijoiden kokouksen syyskuussa 2002, ja vihreän kirjan on arvioitu valmistuvan lokakuussa 2002. Tämä vihreä kirja kattaa edellä mainitun 6 artiklan 2 kohdan näkökohdat. Komissio on mukana myös vuoden 2002 lopulla valmistuvassa tutkimuksessa, joka koskee väliaikaista säilöönottoa ja takuita vastaan vapauttamista jäsenvaltioissa. Sen lisäksi komissio aikoo tutkia, kuinka todisteita hankitaan ja käsitellään Euroopan unionissa. Yksi komission menettelyllisiin takeisiin liittyvän työn päämääristä on turvata oikeuden toteutuminen. Virheitä voi tapahtua kaikissa jäsenvaltioissa ja Euroopan ihmisoikeustuomioistuin painottaa, että erilaisissa oikeusjärjestelmissä voi tapahtua erilaisia virheitä. Virheiden määrän toivotaan vähentyvän, oli niiden syy mikä tahansa. Lisäksi, yksi parametreistä, joita käytetään vastavuoroisen tunnustamisen periaatteen toteuttamiseksi ehdotettujen toimenpiteiden arvioimisessa, edellyttää, että arvioidaan jäsenvaltioiden (tutkinta- ja syyttäjäviranomaisten) järjestelyjen vastuunalaisuus syytteestä vapauttamisen yhteydessä. Virheitä ja niiden vaikutusta arvioidaan tämän työn puitteissa. (1) http://europa.eu.int/comm/justice_home/unit/penal/consult_paper_proc_safeguards_en.htm.